Meer as 500 dié naweek vas in GautengArgieffoto: SAPD Meer as 500 mense is die afgelope naweek in Gauteng in hegtenis geneem vir misdaad wat wissel van moord, verkragting, gewapende roof en motorkaping tot die onwettige besit van vuurwapens, het die polisie Maandag gesê. Die polisie aan die Wes-Rand het op hul beurt 101 mense deur die loop van die naweek in hegtenis geneem op aanklagte van dronkbestuur, rooftog, huisbraak, diefstal en aanranding. ŉ Drankwinkel is ook gesluit. In ander inhegtenisnemings is sowat 400 mense in Johannesbrug, Pretoria en Ekurhuleni vasgetrek. Volgens kapt. Kay Makhubele, Gautengse polisiewoordvoerder, sluit dit twee mans, ŉ winkelbestuurder en ŉ toesighouer in wat Vrydag by ŉ winkelsentrum in Thabong in hegtenis neem is. Dié mans het glo geld uit die winkelkluis verwyder voor ŉ rooftog op 23 April by dié spesifieke winkel plaasgevind het. Hulle verskyn vandag in die Vereeniging-landdroshof. Twee ander mense is Saterdag in ŉ klopjag in Vosloorus in hegtenis geneem vir die onwettige besit van vuurwapens. Lt.genl. Elias Mawela, Gautengse polisiehoof, het die inhegtenisnemings verwelkom.